《题北宋石经周礼残本》
清代·彭元瑞

赤脚仙人下当宁，韩、范、富、欧名世辅。是时海寓久乂安，文治张皇垂掌故。

写经镌石立汴都，判者宋祁后王洙。下遴草泽上皇侄，赵、杨、张、谢章暨胡。

一行小篆一行隶，贵以古文存古意。点画犹讲《说文》书，体裁不袭经生字。

岂意于今六百年，十二版耳仅流传。小长芦叟秀野氏，二三策未见《周官》。

法帖谱系《兰亭》考，好事膻芗竞搜讨。书家但解八法工，俗学安知六经宝。

一从大盗壅洪流，难向黄河沙底求。独怪当年刻甫毕，便行新法废《春秋》。

作者简介：（1731—1803）江西南昌人，字掌仍，一字辑五，号芸楣。乾隆二十二年进士。由编修入直南书房，历工、户、兵、吏部侍郎，官至工部尚书。嘉庆间修《高宗实录》，充总裁。卒赠协办大学士，谥文勤。有《恩馀堂辑稿》、《五代史记注》。